આ અંગે નહેરુ પ્લેનેટોરિયમ મુંબઈના પૂર્વ વડા અને વિખ્યાત ખગોળશાસ્ત્રી જે.જે. રાવલ કહે છે, “કેલેન્ડરનો ઇતિહાસ આઠ હજાર વર્ષ જૂનો છે. કાગળ અને પેનની શરૂઆત નહોતી થઈ ત્યારે લોકો તારીખ-સમય મુજબ યાદ રાખતા કે ભોજપત્ર કે અન્ય ધાતુ પર લખવામાં આવતું. એવું મનાય છે કે સૌથી પહેલાં આદિત્ય કેલેન્ડર આવ્યું હતું. પછીથી વિક્રમ સંવત, જુલિયન, શક સંવત અને બાદમાં ગ્રેગોરિયન કેલેન્ડર આવ્યુંં.” સૂર્ય અને ચંદ્રની ગતિને આધારે કેલેન્ડરો તૈયાર થતાં રહે છે. ભારતમાં કેન્દ્ર સરકાર હસ્તકની કોલકાતામાં આવેલી પોઝિશનલ એસ્ટ્રોનોમી ઓથોરિટીના સહયોગથી કેલેન્ડરો તૈયાર કરવામાં આવે છે. આ સેન્ટર પરથી પ્રાદેશિક સ્તર પર કેલેન્ડર તૈયાર કરનારાઓ ડેટા લઈને આકર્ષક કેલેન્ડર અને ડાયરીઓ તૈયાર કરે છે.